V konaní o povýšení je menovací orgán podľa článku 45 ods. 1 služobného poriadku povinný vykonať pred každým povýšením porovnávacie hodnotenie zásluh všetkých úradníkov, ktorí prichádzajú do úvahy na povýšenie. Presnejšie povedané, pri svojom hodnotení si menovací orgán môže nechať pomáhať administratívnymi službami na rôznych stupňoch hierarchie, v súlade so zásadami, ktoré sú vlastné fungovaniu každého hierarchicky usporiadaného administratívneho systému a ktoré boli vyjadrené v článku 21 prvom odseku služobného poriadku, podľa ktorého je úradník bez ohľadu na jeho služobné postavenie povinný pomáhať a radiť svojim nadriadeným.

Predchádzajúce hodnotenie spisov úradníkov prichádzajúcich do úvahy na povýšenie na každom generálnom riaditeľstve však nenahrádza porovnávacie hodnotenie, ktoré má následne vykonať výbor pre povýšenie, keď je to stanovené, a potom menovací orgán.

Predovšetkým, ak nemá byť porovnávacie hodnotenie zásluh všetkých úradníkov prichádzajúcich do úvahy na povýšenie bezpredmetné, nemožno pripustiť, aby sa menovací orgán uspokojil s tým, že preskúma zásluhy úradníkov, ktorí sú v zoznamoch zostavených jednotlivými službami alebo generálnymi riaditeľstvami zaradení najlepšie.

Z toho vyplýva, že prípadný záujem na tom, aby sa v prvom rade vykonalo porovnanie zásluh úradníkov prichádzajúcich do úvahy na povýšenie v rámci každej služby, aby sa tak zohľadnila osobitosť každej z nich, nemôže s prihliadnutím na článok 45 služobného poriadku zbaviť výbor pre povýšenie a menovací orgán povinnosti porovnať zásluhy všetkých úradníkov prichádzajúcich do úvahy na povýšenie.

Prehľadné tabuľky používané výborom pre povýšenie pre všetkých úradníkov prichádzajúcich do úvahy na povýšenie v zmysle článku 5 ods. 2 rozhodnutia, ktorým vysoký predstaviteľ Únie pre zahraničné veci a bezpečnostnú politiku zaviedol pravidlá konania o povýšení na účely uplatnenia článku 45 služobného poriadku, v členení podľa platových tried označujú úradníkov, ktorých navrhli na povýšenie služby pri rešpektovaní možností povýšenia vyplývajúcich z orientačných kvót stanovených riaditeľom ľudských zdrojov. Aj keď prehľadné tabuľky v rôznej miere ihneď umožňujú pohľad na situáciu všetkých úradníkov prichádzajúcich do úvahy na povýšenie zaradených do tej istej platovej triedy, neobsahujú žiaden údaj o hlavných úlohách a prípadných zásluhách úradníkov prichádzajúcich do úvahy na povýšenie, ktorí neboli službami navrhnutí na povýšenie. To platí na rozdiel od úradníkov prichádzajúcich do úvahy na povýšenie, ktorých služby navrhli na povýšenie, a v prípade ktorých sú uvedené hlavné úlohy a stručné odôvodnenie návrhu na ich povýšenie založeného na ich zásluhách. Táto tabuľka konkrétne vyjadruje rozdiel v zaobchádzaní medzi úradníkmi, ktorí boli navrhnutí na povýšenie službami a ostatnými úradníkmi. Výhoda, ktorá navrhnutým úradníkom vyplýva z toho, že ich zásluhy boli takto zdôraznené v súhrnnom a ľahko použiteľnom dokumente, mohla spôsobiť nezrovnalosti jednotlivých etáp konania o povýšení, počas ktorých sa tento dokument mohol použiť.

(pozri body 46, 47, 50, 51 a 57)

Súd prvého stupňa: rozsudky Tsirimokos/Parlament, T‑76/92, EU:T:1993:106, bod 17; Caravelis/Parlament, T‑182/99, EU:T:2001:131, bod 33, a Heurtaux/Komisia, T‑172/03, EU:T:2005:34, bod 40